SIRI เปิดตัว THE MUVE ประดิพัทธ์-บางแค มั่นใจดันยอดโอนปีนี้เข้าเป้า 1.1 หมื่นลบ.
แสนสิริ เปิดตัว THE MUVE ประดิพัทธ์และ THE MUVE บางแค รุกตลาดคอนโดในระดับราคาล้านต้น เข้าถึงง่ายและตอบโจทย์ไลฟ์สไตล์คนรุ่นใหม่ เตรียมเปิดพรีเซลล์ในช่วงเดือนพ.ย. 64 พร้อมย้ำความสำเร็จจากยอดขาย 2 โครงการแรก มั่นใจดันเป้ายอดขายคอนโดปีนี้ 1.1 หมื่นลบ.
SIRI เปิดขาย THE MUVE ประดิพัทธ์-บางแค รุกตลาดคอนโดในระดับราคาล้านต้น พร้อมย้ำความสำเร็จมั่นใจยอดขายคอนโดปีนี้เข้าเป้า 1.1 หมื่นลบ.
7 ต.ค. 2564

นายองอาจ สุวรรณกุล ผู้ช่วยกรรมการผู้จัดการ ฝ่ายพัฒนาโครงการคอนโดมิเนียม บริษัท แสนสิริ จำกัด (มหาชน) หรือ SIRI กล่าวว่า แบรนด์ เดอะ มูฟ (THE MUVE) เป็นคอนโดแนวคิดใหม่ที่เข้ารุกตลาดคอนโดในระดับราคาล้านต้น ๆ และเป็นเซกเมนท์ที่ SIRI ไม่ได้ทำมานานกว่า 10 ปี โดยประเดิมเปิดตัว 3 ทำเลแรก และประสบความสำเร็จสูงสุดกับยอดขายรวม   1.1 พันล้านบาท พร้อมประกาศ Sold Out 2 โครงการแรก ได้แก่ เดอะ มูฟ เกษตร และเดอะ มูฟ ราม 22 รวมทั้งกวาดยอดขายเรียบในรอบจองออนไลน์ของเดอะ มูฟ บางนา สะท้อนความสำเร็จจากการทำแบรนด์ใหม่เจาะ Insight ของกลุ่มลูกค้า GEN MUVE กับไลฟ์สไตล์การใช้ชีวิตที่ไม่หยุดนิ่ง
โดยพร้อมพุ่งสู่เป้าหมายและมองหาที่อยู่อาศัยใกล้ความสะดวกสบาย เพื่อลดเวลาการเดินทาง เพิ่มเวลาการใช้ชีวิตและนำไปต่อยอดทำในสิ่งที่รัก ตอกย้ำผู้นำแบรนด์อสังหาริมทรัพย์ อันดับ 1 ครองใจคนไทย 2 ปีซ้อน บริษัทจะเปิดตัว เดอะ มูฟ 2 โครงการใหม่ ตั้งอยู่บน 2 สุดยอดทำเลคอมมูนิตี้เมือง เริ่มจาก เดอะ มูฟ ประดิพัทธ์ ราคาเริ่มต้น 2.19 ล้านบาท ทำเลคอมมูนิตี้ใจกลางเมือง เพียง 500 เมตร จาก BTS สะพานควาย และเดอะ มูฟ บางแค เริ่มต้น 1.39 ล้านบาท เพียง 190 เมตร ติดกับรถไฟฟ้า MRT สถานีบางแค กับ Rental Yield เฉลี่ยที่ 5%
ประกอบกับโครงการ เดอะ มูฟ ประดิพัทธ์ (THE MUVE Pradipat) มูลค่าโครงการ 612 ล้านบาท เป็นอาคารสูง 8 ชั้น 1 อาคาร บนพื้นที่ประมาณ 1 ไร่ มีจำนวนทั้งหมด 219 ยูนิต และขนาดห้องตั้งแต่ 22.00-41.25 ตร.ม. ตั้งอยู่บนที่สุดของทำเลคอมมูนิตี้ใจกลางเมืองในซอยประดิพัทธ์ 23 เพียง 500 เมตร จาก BTS สะพานควาย โดยจะเปิดให้เข้าชมห้องตัวอย่างที่ THE MUVE Sales Center พระราม 4 ตั้งแต่วันที่ 25 ต.ค. 64
ส่วนโครงการ เดอะ มูฟ บางแค (THE MUVE Bangkhae) มูลค่าโครงการ 414 ล้านบาท เป็นอาคารสูง 8 ชั้น 1 อาคาร บนพื้นที่ประมาณ 1 ไร่ มีจำนวนทั้งหมด 261 ยูนิต และขนาดห้องตั้งแต่ 24.00-35.50 ตร.ม. อยู่บนทำเลคอมมูนิตี้ใจกลางเมืองย่านบางแค ติดรถไฟฟ้า MRT สถานีบางแคเพียง 190 เมตร เตรียมเปิดพรีเซลล์ในช่วงเดือนพ.ย. 64
“เรามั่นใจว่าทั้ง 2 โครงการ จะช่วยดันยอดคอนโดรวมของปีนี้ไปถึง 1.1 หมื่นล้านบาทอย่างแน่นอน” นายองอาจ กล่าว